“อาเบะ” เผยรบ.ญี่ปุ่นเร่งประเมินความเสียหายจากเหตุแผ่นดินไหวรุนแรงเช้านี้
"อาเบะ" เผยรบ.ญี่ปุ่นเร่งประเมินความเสียหายจากเหตุแผ่นดินไหวรุนแรงเช้านี้
22 พ.ย. 2559

นายชินโซ อาเบะ นายกรัฐมนตรีญี่ปุ่น ได้กล่าวในการแถลงข่าวต่อสื่อมวลชนที่กรุงบัวโนสไอเรส ประเทศอาร์เจนตินา ว่า รัฐบาลญี่ปุ่นจะเร่งประเมินความเสียหายจากเหตุแผ่นดินไหวขนาด 7.3 แมกนิจูด ทางตะวันออกเฉียงเหนือของญี่ปุ่นในเช้าวันนี้
ขณะที่นายโยชิฮิเดะ ซูกะ หัวหน้าโฆษกคณะรัฐมนตรีญี่ปุ่น ระบุว่า ขณะนี้ยังไม่ได้รับรายงานความเสียหายที่รุนแรงใดๆจากแผ่นดินไหวหรือคลื่นสึนามิในครั้งนี้ แต่รัฐบาลจะติดตามสถานการณ์และดำเนินการตรวจสอบความเสียหายต่อไป นอกจากนี้ยังได้ประสานงานกับกองกำลังป้องกันตนเอง (SDF) อย่างใกล้ชิด ซึ่งพร้อมให้ความช่วยเหลืออย่างเต็มที่
ทางด้านกระทรวงกลาโหมได้ส่งเครื่องบินขับไล่และเฮลิคอปเตอร์ไปยังพื้นที่ประสบภัยเพื่อตรวจสอบความเสียหายแล้วเช่นกัน
นอกจากนี้ โฆษกรัฐบาลญี่ปุ่นยังขอประชาชนในพื้นที่ที่ได้รับผลกระทบ เตรียมพร้อมอพยพในทันทีที่ได้รับจากคำสั่งอพยพจากกองกำลังป้องกันตนเองหรือหน่วยงานรัฐอื่นๆ และขอให้ประชาชนเฝ้าติดตามข่าวสารทางโทรทัศน์และวิทยุ และคอยให้ความช่วยเหลือซึ่งกันและกัน สำนักข่าวเกียวโดรายงาน
                